Broj: 711-I-1780-P-291-18/19-15-8

Zagreb, 12. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Ante Župana, gradonačelnika Grada Obrovca,** pokrenutom Odlukom Povjerenstva broj: 711-I-701-P-291-18/19-09-8 od 1. ožujka 2019.g., na 62. sjednici, održanoj 12. rujna 2019.g., donosi sljedeću:

**ODLUKU**

**Angažiranjem odvjetnika Zrinka Zrilića za zastupanje dužnosnika kao okrivljenika u postupcima pred Prekršajnim sudom u Zadru zbog prekršaja propisanih Zakonom o pravu na pristup informacijama, dužnosnik Ante Župan, gradonačelnik Grada Obrovca nije počinio povredu članka 7. točke c) ZSSI-a s obzirom da troškove zastupanja dužnosnika pred Prekršajnim sudom nije snosio Grad Obrovac, već dužnosnik osobno.**

Obrazloženje

Povjerenstvo je na 40. sjednici održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Ante Župana, gradonačelnika Grada Obrovca, zbog moguće povrede članka 7. točke c) ZSSI-a koja proizlazi iz angažiranja odvjetnika za zastupanje dužnosnika kao okrivljenika u prekršajnom postupku, na teret proračuna Grada Obrovca.

Na odluku o pokretanju postupka dužnosnik Ante Župan dostavio je pisano očitovanje u zakonom propisanom roku u kojem dužnosnik u bitnome navodi da je u očitovanju Grada Obrovca od 5. studenoga 2018.g. očitom omaškom navedeno kako će Grad Obrovac snositi troškove odvjetnika Zrinka Zrilića nastale povodom zastupanja dužnosnika u postupcima pred Prekršajnim sudom u Zadru, kada isti budu okončani. Dužnosnik ističe kako će troškove odvjetnika koji će nastati zastupanjem u navedenim prekršajnim postupcima snositi on osobno.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg ustrojava i vodi ovo Povjerenstvo utvrđeno je da Ante Župan od 6. lipnja 2017.g. obnaša dužnost gradonačelnika Grada Obrovca te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Na zahtjev Povjerenstva, Povjerenica za informiranje dostavila je očitovanje od 27. rujna 2018.g. u kojem se navodi da je zaključcima Povjerenice KLASA: UP/II-008-07/16-01/450, URBROJ: 401-01/20-16-1 od 26. rujna 2016.g., zatim KLASA: UP/II-008-07/16-01/230, URBROJ: 401-01/06-16-1 od 3. svibnja 2016.g. te KLASA: UP/II-006-07/17-01/964, URBROJ: 401-01/11-17-1 od 3. studenoga 2017.g. naloženo Gradu Obrovcu da u određenom roku riješi zahtjeve podnositelja ……………... Zbog nepostupanja po navedenim odlukama Povjerenice za informiranje u predmetima KLASA: UP/II-008-07/16-01/230 i KLASA: UP/II-008-07/16-01/450 podnesen je optužni prijedlog protiv gradonačelnika Grada Obrovca Ante Župana kao odgovorne osobe u tijelu javne vlasti.

U privitku očitovanja dostavljeni su navedeni Zaključci Povjerenice za informiranje te presude Prekršajnog suda u Zadru pod brojem Pp 14 845/16 od 22. rujna 2017.g. i Pp 14G-86/17 od 13. lipnja 2017.g.

Uvidom u dostavljene presude Prekršajnog suda u Zadru utvrđeno je da je istima dužnosnik Ante Župan, gradonačelnik Grada Obrovca, kao odgovorna osoba u tijelu javne vlasti u vrijeme počinjenja prekršaja proglašen krivim što u roku od 8 dana od dana primitka Zaključka Povjerenice za informiranje KLASA: UP/II-008-07/16-01/450, URBROJ: 401-01/20-16-1 od 26. rujna 2016.g. te Zaključka KLASA: UP/II-008-07/16-01/230, URBROJ: 401-01/06-16-1 od 3. svibnja 2016.g. nije postupio po nalogu iz navedenih Zaključaka i riješio zahtjev za pristup informacijama podnositelja ……………. te je time postupio suprotno odredbama Zakona o pravu na pristup informacijama te onemogućio ili ograničio ostvarivanje prava na pristup informacijama, čime je počinio prekršaj iz članka 61. stavka 1. Zakona o pravu na pristup informacijama („Narodne novine“ broj 25/13. i 85/15.). Svakom od navedenih presuda dužnosniku Anti Županu izrečena je novčana kazna u iznosu od 5.000,00 kn. U oba prekršajna postupka dužnosnik kao okrivljenik bio je zastupan po branitelju Zrinku Zriliću, odvjetniku iz Zadra.

Na dodatni zahtjev Povjerenstva Grad Obrovac dostavio je očitovanje od 5. studenoga 2018.g. u kojem se navodi da odvjetnik Zrinko Zrilić zastupa gradonačelnika kao izvršno tijelo i zakonskog zastupnika Grada Obrovca u dva postupka pred Prekršajnim sudom u Zadru (G-845/16 i G-86/17) u kojima će svoje usluga fakturirati po njihovom okončanju, s obzirom da žalbe još nisu riješene. Navedeni odvjetnik zastupao je Grad Obrovac prije dosta vremena te je svoje usluge fakturirao i naplatio, a posljednji račun za izvršene usluge bio je iz 2012.g.

U očitovanju Grada Obrovca nadalje se navodi da se zastupanje vrši putem punomoći koju je gradonačelnik ovlašten dati sukladno članku 47. Statuta Grada Obrovca te se zaključno ističe da navedeni odvjetnik nije istodobno bio u poslovnom odnosu s Gradom Obrovcem i gradonačelnikom kao fizičkom osobom.

S obzirom da je iz očitovanja Grada Obrovca proizlazilo da će troškovi zastupanja dužnosnika Ante Župana u prekršajnom postupku koji se ne vodi protiv Grada Obrovca, već protiv gradonačelnika kao odgovorne osobe, biti pokriveni na teret Grada, navedeno je upućivalo na moguću zlouporabu posebnih prava koja proizlaze iz dužnosti gradonačelnika Grada Obrovca te je Povjerenstvo protiv dužnosnika pokrenulo postupak zbog moguće povrede članka 7. točke c) ZSSI-a.

Nakon zaprimljenog očitovanja dužnosnika u kojem isti navodi da će sam snositi troškove zastupanja u predmetnim prekršajnim postupcima, Povjerenstvo je od odvjetnika Zrinka Zrilića zatražilo preslike punomoći koja mu je dana za zastupanje dužnosnika Ante Župana u postupcima koji se vode pred Prekršajnim sudom u Zadru pod brojem Pp14 G-845/16 i Pp 14 G-86/17, oba povodom optužnog prijedloga Povjerenika za informiranje.

Odvjetnik Zrinko Zrilić dostavio je svoje očitovanje od 14. svibnja 2019.g. u kojem ističe da u navedenim prekršajnim postupcima nije branio Grad Obrovac koji nije niti bio stranka u postupku. U dopisu se nadalje navodi da je predmet G-86/17 pravomoćno riješen te da mu je klijent Ante Župan po dospjelosti uredno podmirio račun, dok predmet G-845/16 još nije pravomoćno riješen. U privitku dopisa dostavljene su dvije punomoći, jedna za zastupanje pred Prekršajnim sudom u Zadru u predmetu pod poslovnim brojem G-845/16 koju je potpisao Ante Župan u svojstvu privatne fizičke osobe i druga za zastupanje pred Prekršajnim sudom u Zadru u predmetu broj: G-86/17 na kojoj, uz potpis dužnosnika Ante Župana, stoji pečat Grada Obrovca. S obzirom da iz takve punomoći za zastupanje u predmetu broj G-86/17 proizlazi da je odvjetniku Zrinku Zriliću punomoć za zastupanje izdao Grad Obrovac, zastupan po Anti Županu kao zakonskom zastupniku navedene jedinice lokalne samouprave, Povjerenstvo je od navedenog odvjetnika zatražilo pojašnjenje na temelju čega je račun za zastupanje ispostavljen Anti Županu, a ne Gradu Obrovcu.

Odvjetnik Zrinko Zrilić dostavio je očitovanje od 13. lipnja 2019.g. u kojem se navodi da se radilo o postupku protiv okrivljenika Ante Župana kojeg je branio te da sud nije imao nikakvih primjedbi na sadržaj niti formu punomoći. U svom očitovanju navedeni odvjetnik još jednom ponavlja da nije zastupao Grad Obrovac niti bi to bilo moguće s obzirom da Grad Obrovac nije bio stranka u postupku. Slijedom navedenoga, račun je ispostavljen Anti Županu.

U privitku dopisa dostavljen je račun broj 3/1/1 izdan Anti Županu iz Obrovca dana 4. siječnja 2019.g. u Zadru za obavljenu uslugu zastupanja u prekršajnom postupku G-86/17 u ukupnom iznosu od 1.562,50 kn. Na računu je navedena privatna adresa i OIB dužnosnika Ante Župana kao primatelja usluge.

S obzirom da iz očitovanja odvjetnika Zrinka Zrilića te dostavljenog računa proizlazi da troškove zastupanja Ante Župana pred Prekršajnim sudom u predmetu broj G-86/17 nije podmirio Grad Obrovac, već je račun izdan Anti Županu kao fizičkoj osobi te da je punomoć za zastupanje u predmetu G-845/16 također potpisao Ante Župan u svoje osobno ime, a ne kao zakonski zastupnik Grada Obrovca, Povjerenstvo je utvrdilo da dužnosnik Ante Župan nije počinio povredu članka 7. točke c) ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Župan, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana